Samkomulag hefur tekist um nýtt samræmt lífeyriskerfi þar sem allt launafólk nýtur sambærilegra lífeyrisréttinda hvort sem það starfar á opinberum eða almennum vinnumarkaði . Launakjör á opinberum og almennum vinnumarkaði verða samræmd og jöfnuð . Launafólki verður gert betur kleift að færa sig milli almenns og opinbers vinnumarkaðar hvenær sem er starfsævinnar án þess að það hafi teljandi áhrif á ávinnslu lífeyrisréttinda Sjóðfélögum í lífeyrissjóðum opinberra starfsmanna verða tryggð sambærileg réttindi og þeir hafa nú með 120 milljarða króna framlagi hins opinbera til að mæta ófjármögnuðum framtíðarskuldbindingum vegna þeirra . Lífeyriskerfi opinberra starfsmanna verður fullfjármagnað og kerfið sjálfbært . Fjármála - og efnahagsráðherra , fyrir hönd ríkissjóðs , Samband íslenskra sveitarfélaga fyrir hönd sveitarfélaganna , BSRB , Bandalag háskólamanna og Kennarasamband Íslands hafa í dag skrifað undir samkomulag um breytingar á lífeyriskerfi opinberra starfsmanna . Breytingarnar taka til A-deildar LSR ( Lífeyrissjóður starfsmanna ríkisins ) og Brúar ( Lífeyrissjóður starfsmanna sveitarfélaga ) . Um 35.000 manns greiða í þessa tvo sjóði . Í samkomulaginu er kveðið á um samræmingu og jöfnun lífeyrisréttinda á almennum og opinberum vinnumarkaði . Í því felst einnig að unnið verði að því að jafna mismun á launakjörum á milli þessara geira vinnumarkaðarins . Miðað er við að eftir að breytingar hafa verið gerðar á lögum um LSR og samþykktum Brúar búi allir við sama fyrirkomulag í lífeyrismálum og geti fært sig milli lífeyrissjóða hvenær sem er starfsævinnar án þess að það hafi teljandi áhrif á réttindi þeirra . Frumvarp sem byggir á samkomulaginu verður lagt fram á Alþingi í vikunni . Ríkisstjórnin hefur þegar samþykkt málið og það hefur að auki verið kynnt fulltrúum allra flokka á Alþingi . Verði frumvarpið að lögum taka breytingarnar gildi 1. janúar 2017 . Réttindi sjóðfélaga skerðast ekki Sjóðsfélagar í A-deildum LSR og Brúar verða jafnsettir þrátt fyrir breytingarnar . Réttindi þeirra eru tryggð með framlagi ríkis og sveitarfélaga í sérstaka lífeyrisaukasjóði og nemur það samtals um 120 milljörðum króna . Þar af greiðir ríkið rúmlega 91 milljarð króna sem er gjaldfært í reikningum ríkisins á yfirstandandi ári . Þessi eingreiðsla er sambærileg við núvirði þeirra skuldbindinga sem ella myndu falla á ríkið síðar . Með sérstökum samningi , sem gerður er samhliða samkomulagi allra aðila opinbers vinnumarkaðar , tekur ríkið að sér að greiða hlutdeild sveitarfélaga í skuldbindingum A-deildar LSR sem eru 20,1 ma. kr . Heildarkostnaður hins opinbera eykst því ekki umfram það sem óbreytt fyrirkomulag kallar á . Sérstakar aðstæður í ríkisfjámálum á yfirstandandi ári , einkum vegna stöðugleikaframlags frá slitabúum fallinna fjármálafyrirtækja og óreglulegra arðgreiðslna , gera ríkissjóði kleift að fjármagna þessar breytingar nú . Horfur eru á að afgangur á rekstri ríkissjóðs á þessu ári muni þrátt fyrir þessa ráðstöfun nema um 330 ma. kr . Framtíðarskuldbindingar að fullu fjármagnaðar Tugmilljarða halli er á tryggingafræðilegri stöðu lífeyrissjóða opinberra starfsmanna vegna aldurssamsetningar sjóðfélaga en með þessu samkomulagi verður hann úr sögunni og þar með verulega dregið úr óvissu og áhættu um afkomu sjóðanna . Framtíðarskuldbindingar sjóðanna teljast með þessari aðgerð að fullu fjármagnaðar . Ásamt framlagi ríkisins munu breytingar á fyrirkomulagi réttindaávinnslu stuðla að því að rekstur lífeyrissjóða opinberra starfsmanna verði sjálfbær . Aldurstenging réttinda verður grundvallarregla líkt og verið hefur á almennum markaði síðastliðinn áratug og lífeyrisaldur opinberra starfsmanna verður hækkaður úr 65 árum í 67 . Tryggt er að núverandi sjóðfélagar haldi óbreyttum réttindum og geti eftir sem áður farið á eftirlaun 65 ára , ef þeir svo kjósa . Samhliða fullri fjármögnun skuldbindinga verður ábyrgð launagreiðenda á réttindum í A-deild LSR og Brúar afnumin . Til að mæta ófyrirséðum útgjöldum lífeyrissjóða opinberra starfsmanna vegna þessara breytinga munu ríki og sveitarfélög leggja til ákveðna fjárhæð í varúðarsjóð sem hægt verður að grípa til reynist áfallnar skuldbindingar umfram það sem nú er talið . Samningsaðilar skuldbinda sig enn fremur til að tryggja að markmið um jafn verðmæt rétttindi verði tryggð reynist þær forsendur sem lagðar eru til grundvallar lífeyrisaukaframlaginu og framlögum í varúðarsjóð ekki hafa staðist . Ef ekki þarf að grípa til varúðarsjóðanna ganga þeir að 20 árum liðnum aftur til opinberra launagreiðenda að ákveðnum skilyrðum uppfylltum . Jákvæð áhrif á vinnumarkaðinn Í samkomulaginu segir að það sé sameiginleg stefna fulltrúa opinberra launagreiðenda og heildarsamtaka opinberra starfsmanna að laun og önnur kjör hjá hinu opinbera séu samkeppnishæf . Í því skyni verður þróuð aðferðafræði til greiningar á launamun , ákvörðuð hlutlæg viðmið um hvenær leiðrétta beri launamun einstakra hópa og gerð áætlun um launajöfnun á grundvelli kjarasamninga á allt að áratug og helst í samhengi við nýtt vinnumarkaðslíkan sem aðilar vinnumarkaðarins fyrirhuga að móta á næstu misserum . Á heildina litið mun aðgerðin hafa jákvæð áhrif á vinnumarkaðinn þar sem sveigjanleiki verður meiri og launafólk mun eiga auðveldara með að flytja sig milli opinbera og almenna markaðarins . Í augsýn er að í kjölfar þessara ráðstafana verði Ísland , eitt örfárra ríkja í heiminum , með fullfjármagnað og samræmt lífeyriskerfi fyrir alla landsmenn . Slík staða felur í sér afar þýðingarmikinn styrkleika til frambúðar , bæði fyrir fjármál hins opinbera og efnahagskerfið í heild , sem og allt launafólk í landinu .